จังหวัดสิงห์บุรี เร่งสูบน้ำเข้าลำแม่ลาอย่างต่อเนื่อง  ช่วยชีวิตปลาและรักษาระบบนิเวศ
นายชำนาญวิทย์ เตรัตน์ ผู้ว่าราชการจังหวัดสิงห์บุรี พ้อมด้วยชลประทานจังหวัด ประมงจังหวัดและหน่วยงานที่เกี่ยวข้อง ลงพื้นที่ติดตามดูการสูบน้ำเข้าลำแม่ลา เพื่อช่วยเหลือปลาและเป็นการรักษาระบบนิเวศของลำแม่ลา หลังจากที่ก่อนหน้านี้น้ำในลำแม่ลานั้นมีปริมาณน้อย ในบางช่วงของลำแม่ลาถึงกับแห้งขอด ทำให้ปลาในลำแม่ลาต้องไปรวมกันในที่ที่มีน้ำบริเวณหน้าอุทยานแม่ลาราชานุสรณ์ หน้าวัดสะเดาและหน้าวัดแหลมคาง ซึ่งก็มีแนวโน้มว่าปลาเหล่านี้กำลังจะตายเนื่องจากมีจำนวนที่หนาแน่นและน้ำก็เริ่มที่จะเสีย ถึงแม้ว่าในตอนนี้จะมีฝนตกลงมาบ้างแต่ปริมาณน้ำก็ยังไม่เพียงพอ ทางจังหวัดจึงนำเครื่องสูบน้ำขนาดใหญ่ของชลประทานจังหวัดไปสูบน้ำจากแม่น้ำน้อย ซึ่งห่างจากลำแม่ลาประมาณ 9 กิโลเมตร สูบน้ำเข้าคลองชลประทานและมาสูบต่อเข้าลำแม่ลาอีกทีหนึ่ง สำหรับลำแม่ลา เป็นลำน้ำเก่าแก่ เป็นต้นกำเนิดของปลาช่อนแม่ลา ที่มีรสชาติอร่อยที่สุดในโลก ลำแม่ลามีความยาวประมาณ 30 – 40 กิโลเมตร ซึ่งในช่วงที่สูบน้ำเข้าเป็นช่วงที่ความยาวประมาณ 4 กิโลเมตร มีเขื่อนกั้นตั้งแต่หน้าวัดสะเดา ไปจนถึงเขื่อนบริเวณวัดแหลมคาง ซึ่งทางจังหวัดสิงห์บุรี จะทำช่วง 4 กิโลเมตรนี้เป็นแหล่งเพราะพันธ์ปลา จากนั้นก็จะพัฒนาถนนรอบลำแม่ลาช่วง 4 กิโลเมตรนี้ให้สวยงาม และส่งเสริมให้เป็นแหล่งท่องเที่ยวและเป็นสถานที่พักผ่อนหย่อนใจของประชาชนต่อไป ในการรักษาระดับน้ำของลำแม่ลาให้สูงตลอดเวลา ในปีงบประมาณ 2565 ทาง จังหวัดสิงห์บุรีก็ได้รับงบประมาณจากกรมชลประทาน ตั้งเครื่องสูบน้ำขนาดใหญ่แบบถาวร สูบน้ำจากแม่น้ำเจ้าพระยามาลงลำแม่ลา ซึ่งก็จะทำให้ลำแม่ลามีน้ำตลอดทั้งปี